Íslandsstofa gefur út vefnámskeið fyrir ferðasöluaðila Íslandsstofa hefur gefið út vefnámskeiðið „ Get to know Iceland “ fyrir erlenda ferðasöluaðila með það að markmiði að auka þekkingu þeirra á Íslandi og landshlutunum . Í takt við aukinn fjölda erlendra söluaðila sem selja ferðir til Íslands hefur Íslandsstofa unnið að þróun fræðsluefnis til að auka þekkingu þeirra á landinu . Vefnámskeiðið er á myndbandaformi til að gera efnið lifandi auk þess sem það getur stutt söluaðila í framburði íslenskra staðarheita , sem oft hafa reynst þeim erfið . Einnig er efnið góð viðbót við annað fræðsluefni sem þegar hefur verið gefið út , þar á meðal Iceland Specialist námskeiðið sem kynnt var árið 2016 og vinnustofur sem haldnar hafa verið úti á mörkuðum um árabil . Fyrsta myndbandið í vefnámskeiðinu er almenn kynning á Íslandi . Þar er fjallað um helstu skilaboðin sem Íslandsstofa vill koma á framfæri við ferðamenn , svo sem um ábyrga ferðaþjónustu . Þá koma sjö landshlutamyndbönd með áherslu á ímynd og aðdráttarafl hvers landshlutan og upplýsingar um hvernig ferðast megi þangað . Landshlutamyndböndunum er ætlað að vekja athygli á þeim svæðum Íslands sem færri ferðamenn fara um með það að markmiði að auka heimsóknir á þessi svæði . Myndböndin eru á ensku en í boðið er textun á frönsku , spænsku , þýsku og kínversku .